שדה תימן

מנחת שדה תימן (מכונה גם מנחת באר שבע), ממוקם כ-10 קילומטר צפונית מערבית לבאר שבע, ומשמש לתעופה קלה, דאייה, כבית ספר לצניחה והפעלותיה, ולפעילות פרטית. בשדה חונים בעיקר מטוסים פרטיים מונעי מדחף, ומתקיימת בו פעילות דאונים בסופי שבוע ובחגי ישראל ואז"מים. השדה גם משמש בסיס לחברת "תלם" העוסקת בריסוס, צניחה חופשית במסגרת מועדון הצניחה "סקייכיף", מסוק כוננות פינוי רפואי של מד"א (המופעל על ידי חברת "להק תעופה") ו"אחזקות 2000" – מכון בדק תעופתי של חברת עיט.

היסטוריה
ממוזער|המנחת מופיע במפה הבריטים משנת 1945, במפה הוא מצוין בכיתוב:Emergency Landing ground
בתקופת המנדט הבריטי
השדה הוקם על ידי הבריטים בתחילת שנות הארבעים, לקראת אפשרות של התקדמות הנאצים מהמדבר המערבי מזרחה. ניתן לראות במקום שרידי האנגרים (מבני אחסון) מתקופת המנדט.

 גלריה של שרידי דת"קים בריטים בשדה תימן 

לאחר קום המדינה
במבצע סיני שימש השדה כבסיס פריסה קדמי לטייסת המוסטנג של חיל האוויר.

בשנת 1958 החלה חברת ארקיע להפעיל טיסות יומיות מהשדה בקו באר שבע–אילת ובקו באר שבע–תל אביב, באמצעות מטוסי DC-3 דקוטה. אולם לאחר שנתיים הם הופסקו מאחר שהאבק שעלה מהמסלול, שהיה לא סלול באותה עת, פגע במנועי המטוסים. בשנת 1964, חודשו הטיסות לזמן קצר לאחר שהמסלול עבר שיפוץ קל. חברת "אויתור" הפעילה קו תעופה בין חיפה ואילת דרך שדה תימן. ואחר כך גם הפעילה טיסות נפרדות בקו חיפה-באר-שבע.

בשנת 1969, קיבלה חברת "אלרום נתיבי אוויר" אישור לפעול בשדה.

בשנת 1974, החלה חברת ארקיע שוב להפעיל טיסות יומיות מהשדה בקו באר שבע–אילת באמצעות מטוס איילנדר והטיסה עובדי מפעלי ים המלח למנחת נווה זוהר.

לקראת סוף שנות ה-90, חברת עיט הפעילה במשך זמן קצר את קו באר שבע–אילת ובמשך זמן קצר מאוד את קו באר שבע–תל אביב, אך הם נסגרו אחרי חודשים ספורים עקב חוסר ביקוש, שנגרם גם עקב השיפור הרב במערכת הכבישים בישראל בעשורים שחלפו מאז הפעלת קוי תעופה אלו בעבר.

החל משנת 2002, מדי שנה בחול המועד סוכות נערך בשדה תימן אווירועיט – פסטיבל תעופה ואקסטרים (נגב על הגובה). לאווירועיט שותפים הרשות לפיתוח הנגב, המועצה האזורית בני שמעון וחברת עיט שרותי תעופה. בתוכנית נכללים מפגני אוויר ובהם מטוס האקסטרה 300 של מיקי גולן המבצע מפגן אווירובטיקה, מפגני דאונים ממונעים, מפגני צניחה, מפגני טיסנים, עפיפוני קרב, כדורים פורחים וסה"כ כ-120 כלי טיס.

שדרוג המנחת
בשנת 2001 יזם שר התחבורה, אפרים סנה, את שדרוג המנחת, שופץ מסלול ההמראות והנחיתות, הקמת מגרש חניה לכלי רכב ושיפור אמצעי הביטחון והבטיחות במנחת. כמו כן הוחלט להעבירו להפעלה באמצעות חברת תעופה ולא על ידי רשות שדות התעופה. השדרוג בוצע בשנת 2003 והפעלת המנחת על ידי עיט שירותי תעופה ותיירות החלה.

בסוף 2024 החלה עיריית באר שבע לקדם תוכנית לשדרוג המנחת הכוללת הארכת המסלול ותוספת מבנים תפעוליים ומסחריים.

בסיס שדה תימן

ממוזער
מצפון וממערב למסלול הנחיתה ממוקם בסיס צבאי, בו שוכנת מפקדת חטיבת גבעתי. במקום רוכזו עצורים ממבצע עופרת יצוקה, מבצע צוק איתן ומלחמת חרבות ברזל. משנת 2021 יש בבסיס גם מפקדה חלופית של מנהלת התיאום והקישור של עזה, שאמורה לתפקד בשעת חירום בגבול העזתי.

גלריה

קישורים חיצוניים

 תמונות המנחת באתר Airliners.net

הערות שוליים

קטגוריה:בסיסי חיל האוויר המלכותי בארץ ישראל
קטגוריה:בסיסי חיל האוויר המלכותי במלחמת העולם השנייה
קטגוריה:ישראל: שדות תעופה
קטגוריה:הנגב: שדות תעופה ומנחתים
קטגוריה:אתרי מורשת במחוז דרום
קטגוריה:באר שבע: תחבורה
קטגוריה:מועצה אזורית בני שמעון
קטגוריה:תאונות